section_heading: Vojska
paragraph_text: Vrhovno zapovjedništvo nad vojskom bila je jedna od osnova Augustove vlasti. Vojnici koji su se borili pod Augustom nisu svi mogli biti demobilizirani u isto vrijeme; neki su razriješeni dužnosti i dobili su zemlju, ali više od polovice ― oko 250.000 ljudi ― zadržano je u vojsci i raspoređeno po provincijama kojima je bila potrebna vojna zaštita. Flota se također morala zadržati, inače bi gusari opet zagospodarili morem. Na kraju je 60 legija, koliko ih je bilo u doba bitke kod Akcija, smanjeno na 28. Svaka je legija postala stalna formacija, s vlastitim brojem i imenom.